VSK sklep PRp 188/2013
Sodna praksa višjih sodišč, 2013-10-17

nadomestitev globe z nalogami v splošno korist ali korist samoupravne lokalne skupnosti

Sodišče prve stopnje je storilčevemu predlogu za nadomestitev globe z opravo naloge v splošno korist ali korist samoupravne lokalne skupnosti ugodilo ter s tem v zvezi pozvalo Center za socialno delo, da za storilca pripravi predlog konkretnega dela. Storilec se je na vabilo Centra za socialno delo odzval, opravil je tudi uvodni razgovor v organizaciji, kjer bi delo moral opraviti, udeležil se je tudi usposabljanja iz varnosti in zdravja pri delu ter prejel napotnico za predhodni zdravstveni pregled, dne 21. avgusta 2013, ko bi se moral zglasiti na delo, pa tega ni storil in v opravičilo navedel zdravstvene razloge. Prav tako se ni zglasil na delo na prestavljeni termin 28. avgusta 2013 ter se nato tudi ni odzival vodji organizacije kjer bi moral delo opraviti na telefonske klice. Glede na takšno ravnanje storilca je sodišče v skladu z določbo četrtega odstavka 202.c člena ZP-1 pravilno štelo, da je storilec umaknil predlog za nadomestitev globe in ga zato zavrglo.

I. Pritožba storilca se kot neutemeljena zavrne.

II. Storilec je dolžan kot stroške pritožbenega postopka plačati sodno takso v znesku 20 EUR v 15 dneh od vročitve poziva za plačilo takse.

Okrajno sodišče v Kopru je z izpodbijanim sklepom zavrglo predlog storilca B.D., da se mu globa, izrečena s sodbo Okrajnega sodišča v Kopru številka PR 1 nadomesti z opravo določene naloge v splošno korist ali korist samoupravne lokalne skupnosti. Storilcu je naložilo tudi plačilo sodne takse v znesku 30 EUR, ki jo mora plačati v 15 dneh po pravnomočnosti sklepa.

Zoper sklep je storilec vložil pritožbo. Pritožbenega razloga ne navaja, iz vsebine pritožbenih navedb pa je razumeti, da sklep Okrajnega sodišča v Kopru izpodbija zaradi zmotne ugotovitve dejanskega stanja.

Kot je razvidno iz izpodbijanega sklepa, je sodišče prve stopnje storilčevemu predlogu za nadomestitev globe z opravo naloge v splošno korist ali korist samoupravne lokalne skupnosti ugodilo ter s tem v zvezi pozvalo Center za socialno delo, da za storilca pripravi predlog konkretnega dela. Storilec se je na vabilo Centra za socialno delo odzval, opravil je tudi uvodni razgovor v organizaciji, kjer bi delo moral opraviti, udeležil se je tudi usposabljanja iz varnosti in zdravja pri delu ter prejel napotnico za predhodni zdravstveni pregled, dne 21. avgusta 2013, ko bi se moral zglasiti na delo, pa tega ni storil in v opravičilo navedel zdravstvene razloge. Prav tako se ni zglasil na delo na prestavljeni termin 28. avgusta 2013 ter se nato tudi ni odzival vodji organizacije kjer bi moral delo opraviti na telefonske klice. Glede na takšno ravnanje storilca je sodišče v skladu z določbo četrtega odstavka 202.c člena Zakona o prekrških (v nadaljevanju: ZK-1) pravilno štelo, da je storilec umaknil predlog za nadomestitev globe in ga zato zavrglo. Storilec sicer v pritožbi izpodbija ugotovitve sodišča prve stopnje glede dogovorjenega datuma, ko bi se moral zglasiti na delo, češ, da naj bi bilo dogovorjeno, da ga bodo poklicali, ko ga bodo rabili, vendar pritožbeno sodišče ne vidi nikakršnega razloga, da bi ga organizacija, ki ga je bila pripravljena sprejeti, po tem, ko je opravil vse potrebne preglede in izobraževanje, zavrnila. Že iz pritožbe je očitno, da so razlogi za neodzivanje na storilčevi strani, saj je storilec najprej datum pričetka del preložil, vedel je tudi, kje bi delo moral opraviti, prav tako ni predložil niti predlagal nobenega dokaza, ki bi ovrgel ugotovitve sodišča, da se vodiji organizacije, kjer bi moral delo opraviti, tudi na telefonske klice ni odzival. Iz navedenih razlogov je zato višje sodišče storilčevo pritožbo kot neutemeljeno zavrnilo (168. člen v zvezi s tretjim odstavkom 163. člena ZP-1).

Ker storilec s pritožbo ni uspel, je v skladu z določbo prvega odstavka 147. člena ZP-1 dolžan kot stroške pritožbenega postopka plačati sodno takso v znesku 20 EUR (tarifna številka 8407 ZST-1) v 15 dneh od vročitve poziva za plačilo takse, sicer se ta prisilno izterja. Poziv za plačilo takse bo storilcu poslalo sodišče pred katerim je tekel postopek na prvi stopnji.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.